pythainlp/thaigov-v2-corpus-22032023 huggingface dataset:
วันศุกร์ที่ 24 ธันวาคม 2564
โฆษกรัฐบาลเผย “นายกฯ” สั่งเตรียมพร้อมโรงพยาบาล เตียงผู้ป่วย ยา เวชภัณฑ์ และบุคลากร เป็นส่วนหนึ่งของแผนเผชิญเหตุเฝ้าระวังไวรัสโควิด-19
โฆษกรัฐบาลเผย “นายกฯ” สั่งเตรียมพร้อมโรงพยาบาล เตียงผู้ป่วย ยา เวชภัณฑ์ และบุคลากร เป็นส่วนหนึ่งของแผนเผชิญเหตุเฝ้าระวังไวรัสโควิด-19 ช่วงเทศกาลปีใหม่และไตรมาสแรกของปี 2565 พร้อมร่วมอวยพรคริสต์ศาสนิกชนทั่วประเทศเนื่องในเทศกาลคริสต์มาส ให้เฉลิมฉลองเทศ
วันนี้ 24 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์โควิด-19 (ศบค.) สั่งยกระดับการป้องกันและการรักษา เตรียมบุคลากร อุปกรณ์ เวชภัณฑ์ และเครื่องมือต่าง ๆ ให้เป็นส่วนหนึ่งของแผนเผชิญเหตุ เพื่อรองรับทุกสถานการณ์ที่จะเกิดขึ้นหลังปีใหม่ ทั้งนี้ นายกรัฐมนตรียังมั่นใจว่า หากพบผู้ติดเชื้อโควิด-19 สายพันธุ์โอมิครอนเพิ่มขึ้น ระบบด้านสาธารณสุขของไทยยังรับมือไหว ไทยยังสามารถควบคุมสถานการณ์การแพร่ระบาดในช่วง 2 สัปดาห์ที่ผ่านมาได้เป็นอย่างดียิ่ง ซึ่งกระทรวงสาธารณสุขมีเตียงดูแลผู้ป่วยโควิดเกือบ 2 แสนเตียง ใช้ไปประมาณ 30% ยังมีเตียงว่างเพียงพอรองรับ และกระทรวงสาธารณสุขยังเตรียมพร้อมระบบ Home isolation และ Community isolation ไว้สำหรับรักษาพยาบาล เพราะผู้ป่วยโอมิครอนส่วนใหญ่อาการจะไม่รุนแรง สามารถรักษาตัวอยู่ที่บ้านและชุมชนได้ นายกรัฐมนตรียังฝากถึงประชาชนคนไทยอย่าวิตกกังวล หากทุกคนดูแลตัวเองและเคร่งครัดใน 3 เรื่องนี้ คือ การฉีดวัคซีน เข็ม 1 และ 2 การรับวัคซีนเข็มกระตุ้น และการป้องกันตัวจากการรับเชื้อโควิด-19 แบบครอบจักรวาล
สำหรับผู้ติดเชื้อรายใหม่วันนี้ (24 ธ.ค. 64) มีจำนวน 2,671 ราย แยกเป็นผู้ป่วยจากระบบเฝ้าระวังฯ 2,502 ราย ผู้ป่วยจากการค้นหาเชิงรุก 56 ราย ผู้ป่วยภายในเรือนจำ/ที่ต้องขัง 58 ราย ผู้ป่วยมาจากต่างประเทศ 55 ราย ผู้ป่วยสะสม 2,175,809 ราย (ตั้งแต่ 1 เมษายน) หายป่วยกลับบ้าน 2,766 ราย หายป่วยสะสม 2,117,526 ราย (ตั้งแต่ 1 เมษายน) ผู้ป่วยกำลังรักษา 38,192 ราย เสียชีวิต 27 ราย
สำหรับการฉีดวัคซีนของไทย ณ วันที่ 23 ธันวาคม 2564 ฉีดวัคซีนแล้วกว่า 101,079,615 โดส โดยฉีดให้กับประชาชนมากที่สุดในสัดส่วนกว่า 61.94% จำนวนการฉีดวัคซีนสะสม 101,079,615 โดส ใน 77 จังหวัด แบ่งเป็น เข็มแรก 50,768,299 โดส (76.7% ของประชากร) เข็มสอง 44,819,727 โดส (67.7% ของประชากร) เข็มสาม 5,491,589 โดส (8.3% ของประชากร) โดยกรุงเทพฯ ยังเป็นพื้นที่ฉีดวัคซีนเข็ม 1 มากสุด (119.9%) ขณะนี้อัตราการฉีดล่าสุดรวมกันทั่วโลกที่ 41.3 ล้านโดสต่อวัน และมีแนวโน้มที่เพิ่มขึ้นอย่างต่อเนื่อง
“นายกรัฐมนตรียังร่วมอวยพรคริสต์ศาสนิกชนทั่วประเทศเนื่องในเทศกาลคริสต์มาส โดยขอให้ฉลองเทศกาลอย่างมีความสุข และให้ร่วมงานสังสรรค์หรือปาร์ตี้ในช่วงปีใหม่อย่างมีสติและปลอดภัย ทุกคนเคยผ่านวิกฤติในช่วงเวลาที่โควิดระบาดในช่วงปีที่ผ่านมา หากมีความจำเป็นต้องออกนอกบ้านจริง ๆ ก็ให้สวมหน้ากากอนามัยและพกเจลล้างมือไปด้วยทุกครั้ง โดยหวังว่าทุกคนจะใช้ชีวิตอยู่บนความไม่ประมาทและให้ตระหนักว่า “โรคติดเชื้อ ดีที่สุด คือไม่ติดเชื้อ” ซึ่งทุกคนสามารถเป็นส่วนหนึ่งของการยุติโรคระบาด และทำให้ไวรัสโควิด-19 กลายเป็นไข้หวัดธรรมดาได้ในที่สุด” โฆษกประจำสำนักนายกรัฐมนตรี กล่าว
**************
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 20 มกราคม 2565
พาณิชย์ลุยเช็คสต๊อกหมู
พาณิชย์ลุยเช็คสต๊อกหมู
ในวันนี้ (20 ม.ค.65) นายบุณยฤทธิ์ กัลยาณมิตร ปลัดกระทรวงพาณิชย์ พร้อมด้วย พล.ต.ต.วิชัย สังข์ประไพ คณะที่ปรึกษารัฐมนตรีว่าการกระทรวงพาณิชย์ นายอาวุธ วงศ์สวัสดิ์ รองอธิบดีกรมการค้าภายใน เจ้าหน้าที่กรมการค้าภายใน และเจ้าหน้าที่ตำรวจจากกองบังคับการปราบปรามการกระทำความผิดเกี่ยวกับการคุ้มครองผู้บริโภค ลงพื้นที่ตรวจสอบภาวะราคาและปริมาณหมู ณ ห้องเย็น บริษัท พิชชา มีท กรุ๊ป จำกัด เขตมีนบุรี กทม.
นายบุณยฤทธิ์ กัลยาณมิตร ปลัดกระทรวงพาณิชย์ เปิดเผยว่า ตามที่คณะกรรมการกลางว่าด้วยราคาสินค้าและบริการ (กกร.) กำหนดให้ผู้เลี้ยงหมูรายใหญ่ ตั้งแต่ 500 ตัวขึ้นไป และผู้ครอบครองหรือห้องเย็นที่มีสต็อกหมู ตั้งแต่ 5,000 กิโลกรัมขึ้นไป แจ้งปริมาณ และราคาทุก 7 วัน เริ่มตั้งแต่วันที่ 10 ม.ค.นี้เป็นต้นไป เพื่อดูแลปริมาณหมูและสต็อกหมูที่มีอยู่ทั้งประเทศ ในวันนี้จึงได้ลงพื้นที่ตรวจสอบปริมาณหมูที่บริษัท พิชชา มีท กรุ๊ป จำกัด ซึ่งเป็นห้องเย็นขนาดกลาง รองรับได้ 50 ตัน ซึ่งจากการตรวจสอบพบว่า มีสต๊อกเข้าออกทุกวัน โดยจะมีการรับส่งเนื้อหมูตามออเดอร์ และจะไม่เก็บไว้นาน เพื่อรักษาคุณภาพไม่ให้ลดลง และอาจศูนย์เสียน้ำหนักลงไปได้ สำหรับหมูแช่แข็งก็จะมีการจัดส่งตามออเดอร์ไปยังร้านอาหารต่างๆ เช่น หมูสไลด์ หมูสำหรับทำสเต๊ก เป็นประจำทุกวัน สำหรับปริมาณสต๊อกหมูชำแหละทั่วประเทศที่ได้รับแจ้ง ตามประกาศ กกร. ณ วันที่ 17 ม.ค.65 มีปริมาณรวม 8,352 ตัน
สำหรับข่าวที่ว่ามีการเก็บสต๊อกหมูเป็นจำนวนมาก ของห้องเย็นขนาดกลางและใหญ่ นายจุรินทร์ ลักษณวิศิษฏ์ รองนายกฯ และรมว.พาณิชย์ ได้สั่งการให้พาณิชย์จังหวัดทุกจังหวัดบูรณาการกับจังหวัดออกตรวจสอบ หากตรวจแล้วพบว่าไม่แจ้งปริมาณ จะมีโทษจำคุกไม่เกิน 1 ปี ปรับไม่เกิน 20,000 บาท และปรับอีกวันละ 2,000 บาท ตลอดเวลาที่ยังฝ่าฝืนหรือจนกว่าจะแจ้ง หรือทั้งจำทั้งปรับ และหากพบเห็นว่ามีการกักตุนจะมีโทษตามมาตรา 29 แห่งพ.ร.บ.ว่าด้วยราคาสินค้าและบริการ ซึ่งมีโทษจำคุก 7 ปีปรับ 140,000 บาทหรือทั้งจำและปรับ ทั้งนี้ หากประชาชนพบเห็นการกักตุนหรือจำหน่ายสินค้าในราคาที่ไม่เป็นธรรม สามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ
วันพุธที่ 24 สิงหาคม 2565
นายกรัฐมนตรีเชื่อมั่นการประชุมรัฐมนตรีความมั่นคงอาหารเอเปค 21 เขตเศรษฐกิจ 26 ส.ค.นี้ ได้ข้อสรุปที่เป็นรูปธรรมในการสร้างความมั่นคงทางอาหาร
นายกรัฐมนตรีเชื่อมั่นการประชุมรัฐมนตรีความมั่นคงอาหารเอเปค 21 เขตเศรษฐกิจ 26 ส.ค.นี้ ได้ข้อสรุปที่เป็นรูปธรรมในการสร้างความมั่นคงทางอาหาร
วันที่ 24 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า นายกรัฐมนตรี พลเอก ประยุทธ์ จันทร์โอชา เชื่อมั่นว่าการประชุมรัฐมนตรีความมั่นคงอาหารเอเปค ประกอบด้วย 21 เขตเศรษฐกิจ กระทรวงเกษตรและสหกรณ์เป็นเจ้าภาพ ในวันที่ 26 ส.ค. นี้ ณ จังหวัดประจวบคีรีขันธ์ จะได้ข้อสรุปที่เป็นรูปธรรมในการสร้างความมั่นคงทางอาหาร โดยทางกระทรวงเกษตรฯ จะผลักดันประเด็นหลักที่จะช่วยสนับสนุนโยบายความมั่นคงด้านอาหารและครัวไทยสู่ครัวโลก รวมถึงใช้เวทีนี้แสดงศักยภาพของประเทศในการสร้างการพัฒนาอย่างยั่งยืนด้วยโมเดลเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือที่เรียกสั้นๆ ว่าเศรษฐกิจ BCG
ทั้งนี้ ในการประชุมจะมีการลงนามในเอกสารเพื่อเป็นการแสดงเจตนารมณ์ร่วมในการสร้างความมั่นคงอาหาร ประกอบด้วยประเด็นหลักๆ อาทิ ความปลอดภัยอาหารและการอำนวยความสะดวกทางการค้า การส่งเสริมชีวิตความเป็นอยู่ที่ดีของกลุ่มเปราะบาง การส่งเสริมความยั่งยืนของทรัพยากรธรรมชาติ การส่งเสริมนวัตกรรมและเทคโนโลยีในภาคการเกษตร-อาหาร การสร้างสมดุลย์ทางเศรษฐกิจสังคมและสิ่งแวดล้อม เป็นต้น
นางสาวรัชดาฯ กล่าวว่า มากไปกว่านั้นจะได้มีการจัดทำแผนปฏิบัติการความมั่นคงอาหารมุ่งสู่ปี 2573 ครอบคลุมกิจกรรม อาทิ ส่งเสริมการออกมาตรการเพื่อให้เกิดการเข้าถึงเทคโนโลยีและสินค้าที่เป็นนวัตกรรม สร้างโครงสร้างพื้นฐานบรอดแบนด์ดิจิตอลให้เพิ่มขึ้นในพื้นที่ทุรกันดาร ออกนโยบายลดอุปสรรคต่อการยุติปัญหาความหิวโหย เพิ่มอำนาจให้สตรีสามารถเข้าถึงตลาดและแหล่งเงินทุนมีส่วนร่วมในตลาดแรงงานเข้าถึงการศึกษาเข้าถึงตำแหน่งผู้นำที่มีอำนาจในการตัดสินใจ จัดทำแนวปฏิบัติที่ดีเพื่อบริหารจัดเก็บความหลากหลายทางชีวภาพและการสูญเสียทรัพยากรธรรมชาติ และสร้างสภาพแวดล้อมที่เอื้ออำนวยให้ MSMEs ในภาคการเกษตรมีผลิตภาพเพิ่มมากขึ้น
“นายกรัฐมนตรีย้ำเจตนารมณ์ของไทยด้านการพลิกโฉมระบบอาหารสู่ความยั่งยืนและสมดุล มุ่งเน้นทั้งความมั่นคงด้านอาหารภายในประเทศ สร้างมาตรฐานคุณภาพอาหารและโภชนาการ และเร่งดำเนินการขยายการส่งออกสินค้าเกษตร ภายใต้แนวทาง “การตลาดนำการผลิต” พร้อมเรียกร้องให้ทุกภาคส่วนร่วมกันสร้างความมั่นคงทางอาหาร และส่งเสริมให้ทุกคนสามารถเข้าถึงอาหารที่ปลอดภัยและดีต่อสุขภาพ ยืนยันรัฐบาลพร้อมที่จะร่วมมือกับภาคีเครือข่ายต่าง ๆ ทั้งภายในและระหว่างประเทศอย่างใกล้ชิด โดยได้น้อมรับหลักปรัชญาของเศรษฐกิจพอเพียงเป็นเข็มทิศนำทางสู่เป้าหมายการพัฒนาที่ยั่งยืน” นางสาวรัชดาฯ กล่าว
.............................
วันศุกร์ที่ 13 สิงหาคม 2564
พม. ลงพื้นที่ "สวนหลวง" และอีก 7 เขต กทม. มอบ "ถุงกำลังใจ สู้โควิด 19" ช่วยเหลือผู้ป่วยติดเตียงในชุมชน
พม. ลงพื้นที่ "สวนหลวง" และอีก 7 เขต กทม. มอบ "ถุงกำลังใจ สู้โควิด 19" ช่วยเหลือผู้ป่วยติดเตียงในชุมชน
เมื่อวันที่ 8 ส.ค. 64เวลา 13.00 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ได้ส่งผลกระทบทั้งด้านเศรษฐกิจและสังคมต่อประชาชนในวงกว้างทั่วประเทศอย่างต่อเนื่องและมีแนวโน้มความรุนแรงเพิ่มมากขึ้น กระทรวง พม. จึงมีความห่วงใยประชาชนทุกกลุ่มเป้าหมาย โดยเฉพาะกลุ่มเปราะบางที่มีความเสี่ยงสูง ได้แก่ เด็ก ผู้สูงอายุ คนพิการ คนเร่ร่อน คนไร้บ้าน และผู้ด้อยโอกาส รวมทั้งผู้ป่วยติดเตียง ทั้งนี้ กระทรวง พม. ได้รับการสนับสนุนจากคณะกรรมการบริหารจัดการเงินบริจาคและทรัพย์สินเพื่อสนับสนุนการดำเนินการแก้ไขปัญหาจากโรคติดเชื้อไวรัสโคโรนา 2019 (COVID-19) โดยใช้เงินบริจาคจากบัญชี "สำนักงานปลัดสำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)" จัดทำถุงยังชีพ "ถุงกำลังใจ สู้โควิด 19" จำนวน 6,796 ชุด อีกทั้งกระทรวง พม.ได้จัดทำถุงยังชีพ "ถุงกำลังใจ สู้โควิด 19" เพิ่มให้เป็น 10,000 ถุง และจะจัดทำเพิ่มเติมเพื่อให้เพียงพอกับจำนวนผู้ป่วยติดเตียงที่เดือดร้อนในพื้นที่ กทม. ซึ่งเป็นหนึ่งในจังหวัดพื้นที่ควบคุมเข้มงวดและสูงสุด โดยระหว่างวันที่ 6-8 ส.ค. 2564 ได้กำหนดการลงพื้นที่ชุมชนเพื่อมอบถุงยังชีพ "ถุงกำลังใจ สู้โควิด 19" จำนวน 3,565 ถุง โดยในแต่ละวัน มีการแบ่งทีม พม. ออกเป็น 8 ทีมๆ ละ 1 เขต และส่วนที่เหลือจะร่วมมือกับบริษัทไปรษณีย์ไทย จำกัด เพื่อจัดส่งถุงยังชีพให้ผู้ป่วยติดเตียงอย่างทั่วถึงและรวดเร็วต่อไป
นางพัชรี กล่าวต่อไปว่า สำหรับวันนี้ เป็นวันที่สามของการลงพื้นที่ชุมชนของทีม พม. ทั้ง 8 ทีม ใน 8 เขต กทม. ได้แก่ เขตสวนหลวง บางกอกใหญ่ ทวีวัฒนา บางบอน พญาไท ดอนเมือง ประเวศ และมีนบุรี เพื่อมอบถุงยังชีพ "ถุงกำลังใจ สู้โควิด 19" จำนวนทั้งสิ้น 745 ถุง สำหรับเขตสวนหลวง คณะผู้บริหารกระทรวง พม. นำโดยรองปลัดกระทรวง พม. ได้แก่ นายอนุกูล ปีดแก้ว นางสาวแรมรุ้ง วรวัธ และนางสาวอังคณา ใจกิจสุวรรณ พร้อมด้วย ศูนย์ช่วยเหลือสังคม สายด่วน พม. โทร. 1300 และอาสาสมัคร พม. ร่วมบูรณาการลงพื้นที่ ณ วัดปากบ่อ ซอยอ่อนนุช 35 เพื่อมอบถุงยังชีพ "ถุงกำลังใจ สู้โควิด 19" จำนวน 32 ถุง ให้กับผู้แทนชุมชนนำไปแจกจ่ายช่วยเหลือผู้ป่วยติดเตียงในชุมชน นอกจากนี้ ยังได้ไปเยี่ยมบ้านพร้อมมอบถุงยังชีพให้ผู้ป่วยติดเตียงในชุมชนอีกด้วย
นางพัชรี กล่าวเพิ่มเติมว่า ทั้งนี้ หากประชาชนกลุ่มเปราะบางกำลังประสบปัญหาทางสังคมและความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.1300 2) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันอังคารที่ 17 พฤษภาคม 2565
นายกฯ รับมอบอุปกรณ์ป้องกันโควิด-19 จากสมาคมพันธมิตรมวยไทยโลกและคณะ ชื่นชมความร่วมมือการผลักดันมวยไทยสู่สากล ย้ำ “มวยไทย” เป็น Soft Power ที่ต่างประเทศให้การยอมรับ
นายกฯ รับมอบอุปกรณ์ป้องกันโควิด-19 จากสมาคมพันธมิตรมวยไทยโลกและคณะ ชื่นชมความร่วมมือการผลักดันมวยไทยสู่สากล ย้ำ “มวยไทย” เป็น Soft Power ที่ต่างประเทศให้การยอมรับ ขอทุกฝ่ายช่วยกันพัฒนาอย่างต่อเนื่อง
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (17 พฤษภาคม 2565) เวลา 08.30 น. ณ ห้องสีม่วง ตึกไทยคู่ฟ้า ทำเนียบรัฐบาล พลเอก ธันวาคม ทิพยจันทร์ ประธานสมาคมพันธมิตรมวยไทยโลก พร้อมคณะนักธุรกิจจีน กลุ่มศิลปินดารา และกลุ่มอดีตนักมวย เข้าพบ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เพื่อมอบอุปกรณ์ทางการแพทย์และยาต้านไวรัสโคโรนา 2019 ประกอบด้วย ชุด PPE หน้ากากอนามัยทางการแพทย์ หน้ากากอนามัย 3 ชั้น ปืนพ่นสเปรย์แอลกอฮอล์ เจลแอลกอฮอล์ ชุดตรวจ Antibody Rapid Test ยาต้านไวรัสโคโรนา2019 และข้าวสาร มูลค่ารวมกว่า 3,000,000 บาท แก่นายกรัฐมนตรี เพื่อนำไปแจกจ่ายให้กับหน่วยงาน โดยมีนายดิสทัต โหตระกิตย์ เลขาธิการนายกรัฐมนตรี นายประทีป กีรติเรขา รองเลขาธิการนายกรัฐมนตรีฝ่ายการเมือง และนายอนุชา บูรพชัยศรี รองเลขาธิการนายกรัฐมนตรีฝ่ายการเมือง เข้าร่วมการรับมอบ
โอกาสนี้ นายกรัฐมนตรีกล่าวขอบคุณทุกฝ่ายที่เกี่ยวข้อง ชื่นชมในความตั้งใจรวมทั้งความสัมพันธ์ไทย-จีน และความปรารถนาดีของทุกคน ที่ได้ร่วมมือกันในการสร้างและผลักดันให้มวยไทยสู่สากล ซึ่งต่างประเทศชื่นชมในศักยภาพของกีฬามวยไทย และกีฬามวยไทยเป็น Soft Power ที่ต่างประเทศให้การยอมรับ จึงขอให้ร่วมมือกันพัฒนาอย่างต่อเนื่องโดยรัฐบาลพร้อมให้การสนับสนุน และยินดีที่ทุกคนมีความตั้งใจร่วมกันในการพัฒนามวยไทย ซึ่งเป็นสิ่งดี ๆ ที่มีอยู่ เป็นสิ่งที่ประเทศไทยได้เปรียบชาติอื่น ๆ ต้องช่วยกันพัฒนาอย่างต่อเนื่องให้สมบูรณ์
นายกรัฐมนตรีเน้นย้ำการประสานงานเพื่อการพัฒนาและการหารือร่วมกันของทุกฝ่าย เพราะการพัฒนาจำเป็นต้องอาศัยความร่วมมือจากหลายฝ่ายที่เกี่ยวข้อง ขอให้ร่วมมือกันด้วยความรัก ความสามัคคี เพื่อพัฒนาสู่ความสำเร็จ รวมทั้งมีการพัฒนาช่องทางการเผยแพร่กีฬามวยไทยผ่าน Platform เพื่อให้สามารถเข้าถึงได้อย่างกว้างขวาง โดยได้มอบหมายหน่วยงานที่เกี่ยวข้องร่วมผลักดันและสานต่อ พร้อมบูรณาการการทำงานร่วมกันเพื่อสนับสนุนซึ่งกันและกัน ทำให้ทุกคนเชื่อมั่นในศักยภาพของประเทศ ซึ่งรัฐบาลมีความตั้งใจอย่างดีที่สุดในการพัฒนา รวมทั้งนายกรัฐมนตรีได้กล่าวอวยพรให้ทุกคน ทุกฝ่าย ประสบความสำเร็จในการทำงาน และขอบคุณในน้ำใจของทุกคนที่มีให้กับรัฐบาลและคนไทยโดยการสนับสนุนอุปกรณ์ ยา เวชภัณฑ์ และเครื่องมือต่าง ๆ เพื่อร่วมป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) ด้วย
-----------
วันอังคารที่ 3 พฤษภาคม 2565
ภาคเอกชนมอบชุดตรวจ ATK พร้อมหน้ากากอนามัยทางการแพทย์ มูลค่า 10 ล้านบาท ให้สำนักนายกรัฐมนตรีใช้ประโยชน์ทางราชการ “นายกฯ” ยินดีที่ภาคเอกชนมีส่วนร่วมป้องกันการแพร่ระบาดโควิด-19
ภาคเอกชนมอบชุดตรวจ ATK พร้อมหน้ากากอนามัยทางการแพทย์ มูลค่า 10 ล้านบาท ให้สำนักนายกรัฐมนตรีใช้ประโยชน์ทางราชการ “นายกฯ” ยินดีที่ภาคเอกชนมีส่วนร่วมป้องกันการแพร่ระบาดโควิด-19
นายธนกร วังบุญคงชนะ โฆษกประจำสำนักนายกรัฐมนตรี เผยว่า วันนี้ (3 พฤษภาคม 2565) เวลา 08.45 น. ก่อนการประชุมคณะรัฐมนตรี ที่ห้องรับรอง 1 ตึกบัญชาการ 1 ทำเนียบรัฐบาล นายหยางเฟย หยาง ประธานกรรมการบริษัท HIP GLOBAL จำกัด และประธานสมาคมผู้ประกอบการธุรกิจความปลอดภัยไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อมอบชุดตรวจ ATK (Antigen Test Kit) จำนวน 100,000 ชุด พร้อมหน้ากากอนามัยทางการแพทย์ Surgical Mask KN95 จำนวน 100,000 ชิ้น รวมมูลค่า 10,000,000 บาท ให้แก่สำนักนายกรัฐมนตรีเพื่อใช้ประโยชน์ในทางราชการ โดยมีนายดิสทัต โหตระกิตย์ เลขาธิการนายกรัฐมนตรี เข้าร่วมการรับมอบ
โอกาสนี้ นายกรัฐมนตรีกล่าวแสดงความยินดีและขอบคุณภาคเอกชน ที่ได้ให้การสนับสนุนและมีส่วนร่วมในการป้องกันการแพร่ระบาดและควบคุมโรคติดเชื้อไวรัสโคโรนา 2019 (COVID-19) ในประเทศไทย พร้อมเน้นย้ำถึงประสิทธิภาพในการใช้งานของหน้ากากอนามัยว่า จะต้องสามารถใช้เพื่อป้องกันโรคได้อย่างปลอดภัย มีความคุ้มค่า ราคาถูก และประชาชนสามารถเข้าถึงได้
---------------
วันศุกร์ที่ 13 สิงหาคม 2564
พม. ลงพื้นที่ช่วยเหลือชายอายุ 25 ปี ใช้มีดโกนปาดคอตัวเองหวังฆ่าตัวตาย ได้รับผลกระทบตกงาน จากพิษโควิค-19 และมีปัญหาครอบครัว ต้องออกมาใช้ชีวิตสาธารณะบริเวณใต้สะพานลอยแยกสุทธิสาร
พม. ลงพื้นที่ช่วยเหลือชายอายุ 25 ปี ใช้มีดโกนปาดคอตัวเองหวังฆ่าตัวตาย ได้รับผลกระทบตกงานจากพิษโควิค-19 และมีปัญหาครอบครัว ต้องออกมาใช้ชีวิตสาธารณะบริเวณใต้สะพานลอยแยกสุทธิสาร ถนนวิภาวดี
เมื่อวันที่31 ก.ค. 64เวลา 20.00 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า กรณีได้รับการประสานจาก พ.ต.อ.หญิง ศิริกุล กฤตพิทยบูรณ์ รองโฆษกสำนักงานตำรวจแห่งชาติ เพื่อเข้าช่วยเหลือชายรายหนึ่งที่พยายามฆ่าตัวตาย โดยใช้มีดโกนปาดคอตนเอง เนื่องจากได้รับผลกระทบจากสถานการณ์โควิด-19 ตกงาน รายได้ไม่เพียงพอ ทั้งนี้ กระทรวง พม. ได้มอบหมายให้เจ้าหน้าที่ลงพื้นที่ตรวจสอบข้อเท็จจริง บริเวณใต้สะพานลอยแยกสุทธิสาร ถนนวิภาวดี กทม. พบว่า ชายคนดังกล่าวอายุ 25 ปี สภาพร่างกายซูบผอม สามารถช่วยเหลือตนเองได้ เคยป่วยเป็นโรคลมชัก แต่ปัจจุบันไม่มีอาการ มีบาดแผลที่คอเนื่องจากใช้มีดโกนปาดคอตนเองหวังฆ่าตัวตาย และได้รับการทำแผลโดยเจ้าหน้าที่กู้ชีพนเรนทร เรียบร้อยแล้ว มีภูมิลำเนาเดิมอยู่จังหวัดสิงห์บุรี เรียนจบชั้นมัธยมศึกษาปีที่ 3 และไม่ได้ศึกษาต่อ ปัจจุบันอาศัยอยู่กับป้าแถวถนนพระราม 2 กทม. ก่อนสถานการณ์โควิค-19 จะระบาดรุนแรง ได้ประกอบอาชีพรับจ้างทั่วไป มีรายได้ไม่แน่นอน และเมื่อประมาณวันที่ 28 ก.ค. 64 มีเหตุทะเลาะกับป้า ทำให้ถูกป้าไล่ออกจากบ้าน จึงมาอาศัยอยู่ในที่สาธารณะเป็นเวลา 3 วันแล้ว ส่วนชายที่เห็นว่าอาศัยอยู่กับตนเอง อายุประมาณ 40-50 ปี ไม่ได้เป็นบิดาของตนเอง แต่เป็นคนเร่ร่อนที่อาศัยอยู่บริเวณดังกล่าวอยู่แล้ว มีอาชีพเก็บของเก่าขาย ซึ่งขณะที่เจ้าหน้าที่ลงพื้นที่ไม่พบชายคนดังกล่าว เนื่องจากออกไปตระเวนเก็บของเก่า ทั้งนี้ นักสังคมสงเคราะห์ได้พาชายอายุ 25 ปี ไปลงบันทึกประจำวันไว้เป็นหลักฐานที่ สน.สุทธิสาร และทำการส่งตัวเข้ารับการดูแลที่ศูนย์คุ้มครองคนไร้ที่พึ่งกรุงเทพมหานคร กรมพัฒนาสังคมและสวัสดิการ (พส.) เรียบร้อยแล้ว
นางสาวแรมรุ้ง กล่าวเพิ่มเติมว่า สำหรับกลุ่มคนพิการ กลุ่มเปราะบาง และประชาชนที่กำลังประสบปัญหาความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.13002) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันศุกร์ที่ 27 พฤษภาคม 2565
“อนุทิน” ให้กำลังใจทีมแพทย์ดูแลผู้แสวงบุญ แนะผู้จะไปพิธีฮัจย์ ควรได้รับวัคซีน 4 เข็ม
รองนายกรัฐมนตรีและรัฐมนตรีว่าการกระทรวงสาธารณสุข ให้กำลังใจทีมบุคลากรทางการแพทย์ที่จะไปดูแลชาวไทยมุสลิมร่วมพิธีฮัจย์ ณ นครเมกกะห์ ราชอาณาจักรซาอุดีอาระเบีย แนะควรได้รับวัคซีนครบ 4 เข็ม จะช่วยลดการป่วยรุนแรงและลดการเสียชีวิตได้
รองนายกรัฐมนตรีและรัฐมนตรีว่าการกระทรวงสาธารณสุข ให้กำลังใจทีมบุคลากรทางการแพทย์ที่จะไปดูแลชาวไทยมุสลิมร่วมพิธีฮัจย์ ณ นครเมกกะห์ ราชอาณาจักรซาอุดีอาระเบีย แนะควรได้รับวัคซีนครบ 4 เข็ม จะช่วยลดการป่วยรุนแรงและลดการเสียชีวิตได้ ยืนยันวัคซีนฉีดได้ปลอดภัยไม่ผิดหลักศาสนา
วันนี้ (27 พฤษภาคม 2565) ที่ สำนักงานปลัดกระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข มอบโนบายพร้อมให้กำลังใจทีมแพทย์ พยาบาลและเจ้าหน้าที่สาธารณสุขที่เข้ารับการปฐมนิเทศเพื่อเตรียมพร้อมก่อนร่วมเดินทางดูแลสุขภาพชาวไทยมุสลิมที่เดินทางไปประกอบพิธีฮัจย์ ณ นครเมกกะห์ ราชอาณาจักรซาอุดีอาระเบีย นำทีมโดย นายแพทย์ซุลกิฟลี ยูโซะ ผู้อำนวยการโรงพยาบาลไม้แก่น จ.ปัตตานี เป็นหัวหน้าคณะ
นายอนุทินกล่าวว่า กระทรวงสาธารณสุขพร้อมให้การสนับสนุนทีมบุคลากรทางการแพทย์ที่ไปดูแลสุขภาพชาวไทยมุสลิมที่จะเดินทางไปประกอบพิธีฮัจย์ ทั้งเวชภัณฑ์และอุปกรณ์ป้องกัน และเนื่องจากขณะนี้ยังมีการแพร่ระบาดของโรคโควิด 19 อยู่ นอกจากดูแลสุขภาพของผู้แสวงบุญแล้ว ขอให้ทีมบุคลากรทางการแพทย์ดูแลสุขภาพของตนเองด้วย โดยทั้งเจ้าหน้าที่ และผู้ที่จะเดินทางไปแสวงบุญ 3,738 คน ควรได้รับวัคซีนเข็ม 4 และหากใครได้รับเข็ม 4 แล้วให้ปรึกษาแพทย์เพื่อรับวัคซีนเข็ม 5 ซึ่งจะช่วยลดการป่วยรุนแรงและลดการเสียชีวิตได้ ทั้งนี้ ขอให้สร้างความมั่นใจ ให้กับประชาชนว่าวัคซีนที่นำมาฉีดผ่านกระบวนการทดสอบทั้งจากบริษัทผู้ผลิต อย.ประเทศผู้ผลิต รวมถึงสถาบันทางการแพทย์ เมื่อถึงประเทศไทยยังต้องผ่านกระบวนการตรวจสอบของ อย.ประเทศไทยกรมวิทยาศาสตร์การแพทย์ และคณะอนุกรรมการสร้างเสริมภูมิคุ้มกันโรค รวมถึงไม่มีส่วนประกอบใดที่ผิดหลักศาสนา จึงสามารถฉีดได้และมีความปลอดภัย
“ขณะนี้ประเทศไทยมีการรื้อฟื้นความสัมพันธ์กับราชอาณาจักรซาอุดีอาระเบีย ขอให้ทีมแพทย์ที่ไปดูแลผู้แสวงบุญได้ทำหน้าที่ตัวแทนประเทศไทย ชักชวนให้ชาวซาอุดีอาระเบีย เดินทางมาเที่ยวประเทศไทยโดยเฉพาะจังหวัดในภาคใต้ที่เป็นจังหวัดนำร่องท่องเที่ยว เป็นการสร้างความสัมพันธ์อันดีให้ประเทศไทยกลับมายืนหนึ่งได้อีกครั้ง” นายอนุทินกล่าว
******************************************** 27 พฤษภาคม 2565
วันพฤหัสบดีที่ 18 พฤศจิกายน 2564
รัฐบาลออกสินเชื่อสนับสนุนการปลูกกัญชาเพื่อการแพทย์
วันอาทิตย์ที่ 14 พฤศจิกายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลผลักดันโครงการเงินทุนสนับสนุนการเพาะปลูกกัญชาเพื่อการแพทย์ ผ่านสินเชื่อธุรกิจชุมชนสร้างไทย ของ ธ.ก.ส. กรอบวงเงิน 50,000 ล้านบาท อัตราดอกเบี้ยร้อยละ 0.01 ต่อปี ใน 3 ปีแรก โดยผู้มีสิทธิขอสินเชื่อจะต้องเป็นวิสาหกิจชุมชน วิสาหกิจเพื่อสังคม หรือสหกรณ์การเกษตรที่จดทะเบียนถูกต้องตามกฎหมาย มีบันทึกข้อตกลงร่วมกับสถาบันอุดมศึกษาหรือหน่วยงานรัฐที่มีหน้าที่วิจัยหรือให้บริการทางการแพทย์ และต้องได้รับใบอนุญาตจาก อย. โดยปัจจุบันได้อนุมัติสินเชื่อแก่วิสาหกิจชุมชนไปแล้วกว่า 10 ราย ทั้งนี้ คาดว่าตลาดกัญชง กัญชา และกระท่อม จะมีมูลค่ากว่า 8 แสนล้านบาท ซึ่งถือเป็นโอกาสสำหรับเกษตรกรและอุตสาหกรรมการแพทย์และสมุนไพรไทยในอนาคต
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 2 สิงหาคม 2565
นายกฯ เผยแนวโน้มเศรษฐกิจไทยประจำไตรมาสที่ 2 ปี 65 มีแนวโน้มทิศทางที่ดี และคาดขยายตัวต่อเนื่องที่ร้อยละ 3.3 ในปี 2565 และร้อยละ 4.2  ในปี 2566
นายกฯ เผยแนวโน้มเศรษฐกิจไทยประจำไตรมาสที่ 2 ปี 65 มีแนวโน้มทิศทางที่ดี และคาดขยายตัวต่อเนื่องที่ร้อยละ 3.3 ในปี 2565 และร้อยละ 4.2  ในปี 2566 ย้ำไม่ได้นิ่งนอนใจต่อปัญหาเศรษฐกิจจุลภาค เตรียมหามาตรการดูแลช่วยเหลือต่อไป
วันนี้ (2 ส.ค.65) เวลา 12.17 น. ณ ห้องสีฟ้า ตึกสันติไมตรี ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่าที่ประชุมคณะรัฐมนตรีได้รับทราบการรายงานภาวะและแนวโน้มเศรษฐกิจไทยประจำไตรมาสที่ 2 ปี 2565 ในช่วงเดือนเมษายน-มิถุนายนที่ผ่านมา ซึ่งสถานการณ์เศรษฐกิจมหาภาคของประเทศมีแนวโน้มทิศทางที่ดีแต่ยังต้องมีการติดตามสถานการณ์อย่างต่อเนื่องรวมไปถึงการติดตามสถานการณ์เศรษฐกิจโลก พร้อมย้ำว่าเศรษฐกิจไทยมีแนวโน้มขยายตัวต่อเนื่องที่ร้อยละ 3.3 ในปี 2565 และร้อยละ 4.2 ในปี 2566 ซึ่งเกิดจากการเพิ่มขึ้นของจำนวนนักท่องเที่ยวต่างชาติรวมทั้งการฟื้นตัวของการบริโภคภาคเอกชนและกำลังซื้อของกลุ่มรายได้สูง ทั้งนี้ เศรษฐกิจไทยมีโอกาสขยายตัวสูงกว่าที่ประเมินไว้จากจำนวนนักท่องเที่ยวต่างชาติและการฟื้นตัวของอุปสงค์ในประเทศดีกว่าที่คาดการณ์
พร้อมกันนี้ นายกรัฐมนตรี ยืนยันรัฐบาลไม่ได้นิ่งนอนใจต่อปัญหาเศรษฐกิจระดับจุลภาคของประเทศ โดยเฉพาะค่าครองชีพประชาชน ซึ่งประชาชนยังมีรายได้น้อยอยู่ โดยรัฐบาลให้ความสำคัญกับเรื่องค่าครองชีพประชาชนและธุรกิจบางกลุ่มที่เปราะบาง ตลอดจนผู้มีรายได้น้อยซึ่งเป็นกลุ่มเป้าหมายที่รัฐบาลให้ความสำคัญโดยเร่งด่วนและการจะหามาตรการในการดูแลช่วยเหลือต่อไป
นอกจากนี้ นายกรัฐมนตรียังได้ติดตามผลการดำเนินงานนโยบายของรัฐบาลและนายกรัฐมนตรีที่ได้มีการสั่งการให้หน่วยงานที่เกี่ยวข้องไปดำเนินการ ทั้งเรื่องนโยบายเร่งด่วน เช่น การลดอัตราภาษีน้ำมันดีเซล 5 บาทต่อลิตร เป็นเวลา 2 เดือน การจัดสรรที่ดินทำกินให้กับเกษตรกรมากกว่า 1 หมื่นราย การประกันภัยข้าวนาปี จำนวน 29 ล้านไร่ การส่งเสริมการลงทุนใน EEC ซึ่งขณะนี้มีผู้ขอรับการส่งเสริมการลงทุนแล้ว 183 โครงการ มูลค่าเกือบ 1 แสนล้านบาท รวมทั้งยังมีนโยบายระยะยาว เช่น การแก้ไขปัญหาการค้ามนุษย์ การริเริ่มโครงรถจักรยานยนต์พลังงานไฟฟ้าจากแบตเตอร์รี่ นโยบายส่งเสริมเกษตรแปลงใหญ่ อาทิ การผลิตทุเรียนนนท์ที่มีการเพิ่มพื้นที่ปลูกมากว่า 2 พันไร่ การก่อสร้างระบบกระจายน้ำด้วยพลังงานแสงอาทิตย์ที่จังหวัดชัยภูมิ เป็นต้น ทั้งนี้ผลการดำเนินงานต่าง ๆ ตามนโยบายรัฐบาลดังกล่าวมีความกว้าหน้าโดยลำดับเกิดผลเป็นรูปธรรมและเกิดประโยชน์ต่อประชาชนทั่วประเทศ ขณะเดียวกันก็ยังมีอีกหลายโครงการกำลังอยู่ระหว่างการดำเนินการซึ่งนายกรัฐมนตรีและคณะรัฐมนตรีจะได้มีการลงพื้นที่ติดตามอย่างต่อเนื่องใกล้ชิดเพื่อแก้ไขปัญหาอุปสรรคและข้อติดขัดต่าง ๆ ให้โครงการสามารถขับเคลื่อนเดินหน้าต่อไปได้ตามเป้าหมายที่กำหนดไว้ รวมถึงการปรับแผนงานและโครงการให้เหมาะสมเกิดประโยชน์สูงสุดสอดคล้องกับการใช้จ่ายงบประมาณปี 2565 ด้วย
วันพฤหัสบดีที่ 9 มิถุนายน 2565
ชวนประชาชนฉีดวัคซีนเข็มกระตุ้น เพิ่มภูมิคุ้มกัน เพื่อใช้ชีวิตได้ปกติโดยเร็ว
.....
รัฐบาลเชิญชวนให้ประชาชนเข้ารับการฉีดวัคซีนบูสเตอร์ เพื่อเพิ่มภูมิคุ้มกันป้องกันการติดเชื้อ การป่วยหนักหรือเสียชีวิต และให้ทุกคนได้ใช้ชีวิตที่เป็นสุขและปลอดภัยโดยเร็ว สามารถประกอบกิจการต่าง ๆ ให้สอดรับกับภาพรวมของประเทศที่กำลังดีขึ้น จากการเปิดประเทศรับนักท่องเที่ยว รวมทั้งผ่อนคลายมาตรการให้เปิดสถานบริการในพื้นที่ 31 จังหวัด
.
จากข้อมูลกระทรวงสาธารณสุข พบว่า บางจังหวัดประชาชนยังได้รับการฉีดวัคซีนเข็มกระตุ้นต่ำกว่าเป้าหมาย จึงได้กำชับให้สำนักงานสาธารณสุขจังหวัด (สสจ.) รณรงค์เชิญชวนให้ประชาชนเข้ารับการฉีดวัคซีนเข็มกระตุ้นให้ครอบคลุมในแต่ละจังหวัดไม่น้อยกว่า 60% โดยประชาชนสามารถ walk in เข้ารับการฉีดวัคซีนได้ตามจุดบริการต่าง ๆ ทั่วประเทศ
#ไทยคู่ฟ้า#ร่วมต้านโควิด19
-------------------
วันอังคารที่ 18 มกราคม 2565
คกก.บริหารการจัดการผลไม้ (ฟรุ้ทบอร์ด) เตรียมความพร้อม "ฤดูการผลิตผลไม้ปี 65" หลังทางการจีนเปิดนำเข้าผลไม้ไทย 4 ด่านหลัก
.....
คณะกรรมการและบริหารการจัดการผลไม้ (Fruit Board) เตรียมความพร้อมการบริหารจัดการผลไม้ของภาคเหนือฤดูการผลิตปี 2565 ซึ่งจะเริ่มต้นในเดือน มี.ค. 65
.
เร่งจัดทำแผนการแก้ไขปัญหาผลไม้เศรษฐกิจล่วงหน้าทั้งระบบ และลงพื้นที่ภาคเหนือ 3 จังหวัด ได้แก่ เชียงใหม่ ลำพูน และเชียงราย พร้อมตรวจเยี่ยมด่านเชียงแสนซึ่งเป็นด่านนำเข้าส่งออกสินค้าเกษตรทางลำน้ำโขง รวมทั้งเพิ่มความเข้มข้นสำหรับมาตรการ SPS และโควิดฟรี (Covid Free) เพื่อรองรับการส่งออกผลไม้ไทย หลังทางการจีนเปิด 4 ด่านหลัก คือ
.
ด่านโม่ฮาน บนเส้นทาง R2A (เชียงของ - บ่อเตน - โมฮ่าน) เปิดให้บริการทุกวัน กำหนดเปิดด่านตั้งแต่เวลา 07.30 - 16.30 น. สำหรับรถขนส่งผลไม้ และ 16.30 - 20.00 น.
.
ด่านโหย่วอี้กวน เปิดให้บริการปกติ แต่ยังจำกัดรถบรรทุกสินค้าเข้าด่านไม่เกิน 100 คัน
.
ด่านรถไฟผิงเสียง เปิดนำเข้าผลิตภัณฑ์อาหารที่ขนส่งผ่านห่วงโซ่ความเย็น (รวมผลไม้ไทย) ระหว่างวันที่ 4 – 17 ม.ค. 65 (ตามมาตรการเปิด 14 วัน ปิด 14 วัน)
.
ด่านตงซิง เปิดให้บริการเมื่อวันที่ 10 ม.ค. 65 โดยสัปดาห์ที่ผ่านมา พบว่าล้งใหญ่ที่เป็นบริษัทไทยกำลังขึ้นตู้คอนเทนเนอร์เป็นทุเรียนทวาย (นอกฤดู) จากชุมพรและภาคใต้ แจ้งว่าส่งออกไปที่ด่านตงซิง
.
ส่วนการขนส่งผลไม้ทางเรือจากแหลมฉบับมีแนวโน้มดีขึ้น มีสายการเดินเรือเปิดให้บริการเพิ่มขึ้นหลายสาย และจากประกาศค่าระวางเมื่อ 9 ม.ค. ที่ผ่านมา ส่งผลให้ค่าระวางลดลงเหลือ 4,800 เหรียญสหรัฐ จากเดิม 6 พันดอลลาร์สหรัฐต่อตู้ นับเป็นสัญญาณที่ดีตั้งแต่ต้นปี
.
อ่านเพิ่มคลิกhttps://www.thaigov.go.th/news/contents/details/50576
#ไทยคู่ฟ้า#ร่วมต้านโควิด19
-------------------
วันอาทิตย์ที่ 12 กันยายน 2564
โฆษกรัฐบาลยันรัฐบาลอยู่ครบวาระ แจงยุบสภาฯ ไม่ช่วยให้สถานการณ์ดีขึ้น เผย นายกฯ กำชับเร่งคุมการแพร่ระบาดของโควิด ฉีดวัคซีนให้ได้มากที่สุด เพื่อเปิดประเทศ ประชาชนกลับมาใช้ชีวิตตามปกติ
โฆษกรัฐบาลยัน รัฐบาลอยู่ครบวาระ แจงยุบสภาฯ ไม่ช่วยให้สถานการณ์ดีขึ้น อาจจะเป็นการซ้ำเติมให้แย่ลงไปอีก เผย นายกฯ กำชับหลังเสร็จศึกซักฟอก เร่งคุมการแพร่ระบาดของโควิด ฉีดวัคซีนให้ได้มากที่สุด เพื่อเปิดประเทศรับนักท่องเที่ยว ประชาชนกลับมาใช้ชีวิตตามปกติ
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า ยืนยันว่าการอภิปรายไม่ไว้วางใจที่ผ่านมาไม่มีผลทำให้เกิดการเปลี่ยนแปลงใดๆ ในรัฐบาล ตนเชื่อว่ารัฐบาลจะอยู่ครบเทอม และไม่มีเหตุผลอะไรที่ต้องยุบสภาฯ เพราะ ส.ส.ส่วนใหญ่ยังสนับสนุน พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหมอยู่ ขณะนี้ พล.อ.ประยุทธ์ไม่ได้สนใจเรื่องการเมือง แต่เอาเวลาทั้งหมดไปแก้ปัญหาให้กับบ้านเมืองและประชาชน โดยเฉพาะการแก้ปัญหาโควิด-19 รวมถึงการเยียวยาและฟื้นฟูประเทศ เพราะขณะนี้งานของรัฐบาลคือ การควบคุมการแพร่ระบาด และการเร่งฉีดวัคซีนให้ประชาชนให้ได้มากที่สุด เพื่อให้ประเทศไทยสามารถเปิดประเทศได้ ประชาชนสามารถใช้ชีวิตได้ตามปกติ ซึ่งเป็นสิ่งที่ท่านนายกฯ กำชับว่าเป็นภารกิจสำคัญที่ต้องเร่งดำเนินการก่อนเป็นอันดับแรกหลังเสร็จสิ้นการอภิปรายไม่ไว้วางใจ
"วันนี้ถ้ามีการยุบสภาฯ เกิดการเปลี่ยนแปลงทางการเมือง สิ่งที่รัฐบาลกำลังเร่งดำเนินการต่างๆ ก็อาจจะต้องหยุดชะงักไปด้วย ดังนั้น การยุบสภาฯ นอกจากจะไม่ช่วยให้สถานการณ์ดีขึ้นแล้ว ยังอาจจะเป็นการซ้ำเติมสถานการณ์ให้แย่ลงไปอีกได้ ยืนยันว่า วันนี้พรรคร่วมรัฐบาลทุกพรรคยังคงช่วยกันทำงานอย่างเต็มที่ อย่างไรก็ตาม ปัญหาเล็กๆ น้อยๆ ทางการเมืองนั้นอาจจะมีบ้างเป็นธรรมดา แต่คงไม่ถึงขั้นต้องยุบสภาฯ รัฐบาลอยู่ครบวาระแน่นอน"โฆษกรัฐบาลกล่าว
วันพฤหัสบดีที่ 24 มีนาคม 2565
กรมท่าอากาศยานจัดการประชุมรับฟังความคิดเห็นของประชาชน ครั้งที่ 2 (ปัจฉิมนิเทศ)
โครงการศึกษาความเป็นไปได้ และประเมินผลกระทบสิ่งแวดล้อม โครงการขยายพัฒนาท่าอากาศยานแพร่
นายปริญญา แสงสุวรรณ อธิบดีกรมท่าอากาศยาน กระทรวงคมนาคม มอบหมายให้ นายจรุณ มีสมบูรณ์ รองอธิบดีกรมท่าอากาศยาน (ด้านมาตรฐาน) พร้อมด้วยนายวีระวัฒน์ ทะคง ผู้อำนวยการท่าอากาศยานน่านนคร รักษาราชการแทน ผู้อำนวยการท่าอากาศยานแพร่ เป็นผู้แทนกรมท่าอากาศยานเข้าร่วมการประชุมปัจฉิมนิเทศโครงการศึกษาความเป็นไปได้ และประเมินผลกระทบสิ่งแวดล้อม โครงการขยายพัฒนาท่าอากาศยานแพร่ ตำบลนาจักร อำเภอเมืองแพร่ โดยได้รับเกียรติจาก นายวิเชียร อนุสาสนนันท์ รองผู้ว่าราชการจังหวัดแพร่ เป็นประธานเปิดประชุม พร้อมด้วยตัวแทนจากสำนักงานจังหวัดแพร่ หน่วยงานภาครัฐ ภาคเอกชน และประชาชนที่สนใจเข้าร่วมการประชุม เมื่อวันที่ 24 มีนาคม 2565 ณ ห้องนครา แกรนด์บอลรูม โรงแรมแพร่นครา อำเภอเมือง จังหวัดแพร่
การประชุมรับฟังความคิดเห็นของประชาชน ครั้งที่ 2 (ปัจฉิมนิเทศ) โครงการศึกษาความเป็นไปได้ และประเมินผลกระทบสิ่งแวดล้อม โครงการขยายพัฒนาท่าอากาศยานแพร่ มีวัตถุประสงค์เพื่อนำเสนอสรุปผลการศึกษา ผลกระทบสิ่งแวดล้อม มาตรการป้องกันและแก้ไขผลกระทบสิ่งแวดล้อม มาตรการติดตามตรวจสอบผลกระทบสิ่งแวดล้อม และผลการรับฟังความคิดเห็นของประชาชน ทั้งนี้หากมีการพัฒนาท่าอากาศยานแพร่ จะช่วยส่งเสริมการพัฒนาด้านเศรษฐกิจในพื้นที่โครงการและภูมิภาค เช่น อุตสาหกรรม การบริการ การค้า การท่องเที่ยว เป็นต้น
สำหรับรูปแบบในการพัฒนาโครงการได้กำหนดแนวทางเพื่อให้จังหวัดแพร่เป็นศูนย์กลางการคมนาคมของภูมิภาค เชื่อมโยงการเดินทางไปยังจังหวัดต่าง ๆ ที่อยู่ใกล้เคียง ทั้งทางบก ราง และอากาศ ดังนี้
1. ก่อสร้างอาคารที่พักผู้โดยสารหลังใหม่ รองรับผู้โดยสารเพิ่มขึ้น
2. ขยายและปรับปรุงที่จอดรถยนต์
3. ขยายทางวิ่งจาก 1,500 เมตร เป็น 2,100 เมตร และเสริมความแข็งแรงทางวิ่งเดิม เพื่อรองรับอากาศยานขนาด 180 ที่นั่ง
4. ขยายและเสริมความแข็งแรงของลานจอดเครื่องบิน จากเดิมขนาด 60 x 180 เมตร สามารถจอดอากาศยานขนาด 80 ที่นั่ง ได้ 2 ลำ ในเวลาเดียวกัน เป็นลานจอดขนาด 90 x 185 เมตร ให้สามารถจอดอากาศยานขนาด 180 ที่นั่ง ได้ 4 ลำ ในเวลาเดียวกัน
5. ยกระดับประเภทท่าอากาศยาน ขยายจาก 3C เป็น 4C ตามมาตรฐานของ ICAO
หลังจากนี้กรมท่าอากาศยาน (ทย.) จะจัดทำรายงานฉบับสมบูรณ์ และรายงานการประเมินผลกระทบสิ่งแวดล้อม เพื่อนำเสนอสำนักงานนโยบายและแผนทรัพยากรธรรมชาติและสิ่งแวดล้อมพิจารณา ก่อน ทย. ดำเนินการต่อไป
วันเสาร์ที่ 25 กันยายน 2564
รมว.คลัง เป็นประธานในพิธีเปิดพิพิธภัณฑ์ธนารักษ์ จังหวัดขอนแก่น  ของกรมธนารักษ์
นายอาคม เติมพิทยาไพสิฐ รัฐมนตรีว่าการกระทรวงการคลัง เป็นประธานในพิธีเปิดพิพิธภัณฑ์ธนารักษ์ จังหวัดขอนแก่น ของกรมธนารักษ์ เมื่อวันเสาร์ที่ 25 กันยายน 2564
วันเสาร์ที่ 25 กันยายน 2564 นายอาคม เติมพิทยาไพสิฐ รัฐมนตรีว่าการกระทรวงการคลัง เป็นประธานในพิธีเปิดพิพิธภัณฑ์ธนารักษ์ จังหวัดขอนแก่น ของกรมธนารักษ์ โดยมีนายสันติ พร้อมพัฒน์ รัฐมนตรีช่วยว่าการกระทรวงการคลังนายกฤษฎา จีนะวิจารณะ ปลัดกระทรวงการคลัง นายสมศักดิ์ จังตระกุล ผู้ว่าราชการจังหวัดขอนแก่น และนายยุทธนา หยิมการุณ อธิบดีกรมธนารักษ์ ให้เกียรติเข้าร่วมงาน
กรมธนารักษ์ มีภารกิจสำคัญในการบริหารจัดการพิพิธภัณฑ์และศูนย์การเรียนรู้ เพื่อจัดแสดงและเผยแพร่งานในหน้าที่ความรับผิดชอบของกรมธนารักษ์ โดยเฉพาะทรัพย์สินมีค่าของรัฐ ซึ่งประกอบด้วย เงินตราไทยสมัยต่าง ๆ และทรัพย์สินมีค่าอื่นที่เกี่ยวข้อง เพื่อสร้างความรู้ ความเข้าใจเกี่ยวกับวิวัฒนาการเงินตราไทยตั้งแต่อดีตถึงปัจจุบัน ให้กับเยาวชน นักเรียน นักศึกษาและประชาชนทั่วไป
โดยที่ปัจจุบัน กรมธนารักษ์ มีพิพิธภัณฑ์และแหล่งเรียนรู้ด้านเงินตราไทย เหรียญกษาปณ์ และวิถีชีวิตชุมชน ทั้งในส่วนกลางและส่วนภูมิภาค ประกอบด้วย พิพิธภัณฑ์เหรียญกษาปณานุรักษ์ และพิพิธบางลำพู ตั้งอยู่ในกรุงเทพมหานคร, พิพิธภัณฑ์ธนารักษ์ จังหวัดเชียงใหม่, พิพิธภัณฑ์ธนารักษ์ จังหวัดสงขลา และพิพิธภัณฑ์ธนารักษ์ จังหวัดขอนแก่น ซึ่งถือเป็นพิพิธภัณฑ์แห่งใหม่ของภาคตะวันออกเฉียงเหนือ
ทั้งนี้ กรมธนารักษ์มีความตั้งใจที่จะพัฒนาที่ราชพัสดุใจกลางเมืองขอนแก่นแห่งนี้ ให้เป็นแหล่งศึกษาเรียนรู้ เกี่ยวกับเงินตราไทยและเงินตราภาคตะวันออกเฉียงเหนือ มีพื้นที่จัดกิจกรรมสร้างสรรค์สำหรับชาวเมืองขอนแก่น รวมทั้งพื้นที่ใกล้เคียง ซึ่งได้เริ่มดำเนินการตั้งแต่ปี พ.ศ. ๒๕๖๐ เป็นต้นมา โดยได้ออกแบบและปรับปรุงอาคารธนาคารแห่งประเทศไทย สำนักงานภาคตะวันออกเฉียงเหนือ ที่ได้หมดสัญญาเช่าและธนาคารแห่งประเทศไทยส่งคืนที่ราชพัสดุพร้อมอาคารให้แก่กรมธนารักษ์ เพื่อให้เป็นพิพิธภัณฑ์ที่มีความเป็นมิตรต่อการใช้งาน มีพื้นที่สาธารณะรองรับกิจกรรมที่หลากหลายเพื่อคนทุกกลุ่ม โดยเฉพาะคนรุ่นใหม่ เด็กและเยาวชน ที่จะได้เข้ามาร่วมใช้พื้นที่ในใจกลางเมืองแห่งนี้ให้เกิดประโยชน์สูงสุด โดยมีสิ่งอำนวยความสะดวกในการเข้าถึงพื้นที่ภายในอย่างเท่าเทียมเพื่อคนทุกคน ตามหลักอารยสถาปัตย์ หรือ Universal Design พิพิธภัณฑ์ธนารักษ์ จังหวัดขอนแก่น เป็นอาคาร ๒ ชั้น
ชั้นที่ ๑ มีพื้นที่ ๑,๑๓๐ ตารางเมตร ประกอบด้วย โถงพิพิธภัณฑ์เพื่อกิจกรรมอเนกประสงค์ พื้นที่นิทรรศการหมุนเวียน ประชาสัมพันธ์ ห้องกิจกรรม หรือ work shop ห้องสมุด ร้านขายของที่ระลึก และห้องปฐมพยาบาล
ชั้นที่ ๒ มีพื้นที่ ๑,๐๙๕ ตารางเมตร ประกอบด้วย นิทรรศการธนารักษ์พัฒนา นิทรรศการเงินตราไทย และเงินตราภาคตะวันออกเฉียงเหนือ ซึ่งมีการจัดแสดงเงินตรา และเหรียญกษาปณ์ตั้งแต่อดีต – ปัจจุบัน ประกอบเทคโนโลยีที่ทันสมัย นิทรรศการเล่าเรื่องเมืองขอนแก่นที่บอกเล่าประวัติศาสตร์การพัฒนาเมืองขอนแก่นตั้งแต่ยุคปี พ.ศ. ๒๕๐๐ จนถึงปัจจุบัน ที่จังหวัดขอนแก่นมีแผนพัฒนาเมืองสู่ความเป็นสมาร์ต ซิตี้
วันพฤหัสบดีที่ 11 พฤศจิกายน 2564
รัฐมนตรีว่าการกระทรวงยุติธรรม เร่งเดินหน้าโครงการเลี้ยงสุนัขในเรือนจำ หวังช่วยบำบัดจิตใจผู้ต้องขัง พร้อมต่อยอดเป็นผู้ช่วยสัตวแพทย์
รัฐมนตรีว่าการกระทรวงยุติธรรม เร่งเดินหน้าโครงการเลี้ยงสุนัขในเรือนจำ หวังช่วยบำบัดจิตใจผู้ต้องขัง พร้อมต่อยอดเป็นผู้ช่วยสัตวแพทย์ เปิดร้านด็อกช็อปมีอาชีพเสริมในอนาคตหลังพ้นโทษ
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงความคืบหน้า โครงการเลี้ยงสุนัขเพื่อพัฒนาพฤตินิสัยผู้ต้องขัง ว่า กรมราชทัณฑ์ได้ขับเคลื่อนงานตามนโยบายของตน โครงการเลี้ยงสุนัขเพื่อบำบัดจิตใจผู้ต้องขัง (DOG THERAPY) สามารถช่วยบำบัดขัดเกลาจิตใจ และปลูกฝังให้ผู้ต้องขังมีความอ่อนโยนมากขึ้น ซึ่งผลพลอยได้จากโครงการดังกล่าวยังช่วยให้ผู้ต้องขังเหล่านี้มีอาชีพหลังพ้นโทษอีกด้วย เช่น เป็นผู้ช่วยสัตวแพทย์ เปิดรับจ้างตัดขน เล็บ สุนัข โดยจะนำร่องในเรือนจำ จังหวัดนครราชสีมา เรือนจำกลางระยอง เรือนจำกลางคลองไผ่ เรือนจำกลางเขาบิน นอกจากนี้เราเตรียมจะทำ MOU ร่วมกับสมาคมเลี้ยงสุนัขด้วย ส่วนสุนัขที่จะนำเข้าร่วมโครงการนำร่องนั้นจะถูกนำมาจากศูนย์พักพิงเป็นหลัก จากเมื่อก่อนที่เรามีการจัดซื้อพันธุ์สุนัข เพื่อเป็นการประหยัดงบประมาณ โดยจะมีการคัดสายพันธุ์สุนัขบางประเภทเท่านั้นเพื่อให้เข้ากับลักษณะของผู้ต้องขัง ก่อนจะมีการประเมินผล วัดผลตามหลักวิชาการอย่างเป็นระบบ จากนั้นเราถึงจะขยายผลไปยังเรือนจำทั่วประเทศในอนาคตต่อไป
“ผมมั่นใจว่าโครงการดังกล่าวเป็นประโยชน์แก่ผู้ต้องขัง ในอเมริกาก็มีการใช้สุนัขช่วยผู้พิการต่าง ๆ หรือแม้กระทั่งเอาไว้ใช้ดูแลผู้สูงอายุอีกด้วย โดยเราจะเน้นไปที่กลุ่มผู้ต้องขังเฉพาะที่ผิดวินัยซ้ำซาก ผู้ป่วยจิตเวชและผู้ต้องขังสูงอายุ เพื่อเป็นการบำบัดจิตใจด้วย“ รมว.สมศักดิ์ ระบุ
วันจันทร์ที่ 14 มิถุนายน 2564
ท่าอากาศยานดอนเมือง กระทรวงคมนาคม ดำเนินการก่อสร้างงานขยายสะพานทางขึ้นอาคารสำนักงานท่าอากาศยานดอนเมือง
เพื่อลดความคับคั่งของการจราจรภายในท่าอากาศยานดอนเมือง
ท่าอากาศยานดอนเมือง (ทดม.) บริษัท ท่าอากาศยานไทย จำกัด (มหาชน) เริ่มดำเนินการก่อสร้าง “งานขยายสะพานทางขึ้นอาคารสำนักงานท่าอากาศยานดอนเมือง” เพื่อช่วยลดความคับคั่งของการจราจรภายใน ทดม. ให้ผู้โดยสารได้รับความสะดวกและประหยัดเวลาในการเดินทางมากขึ้น โดยจะเพิ่มช่องทางจราจร ช่วงบริเวณสะพานขึ้นอาคารสำนักงาน ทดม. ซึ่งเป็นเส้นจราจรที่มุ่งไปยังบริเวณชานชาลาขาออก ชั้น 3 อาคารผู้โดยสาร จะเพิ่มจากเดิม 1 ช่องจราจร เป็น 2 ช่องจราจร สำหรับอำนวยความสะดวกรถที่ลงมาจากทางยกระดับอุตราภิมุข (ดอนเมืองโทลล์เวย์) และรถที่เข้ามาทางช่องทาง ทดม.3 รวมทั้งจะดำเนินการปรับปรุงถนนหน้าอาคารสำนักงาน ทดม. จากเดิมที่รถสามารถวิ่งได้ 2 ช่องจราจร ให้สามารถวิ่งได้เป็น 3 ช่องจราจร ซึ่งจะสามารถช่วยระบายการจราจรสำหรับผู้ที่ใช้สะพานกลับรถจากฝั่งถนนวิภาวดีรังสิตขาออกเพื่อเข้าสู่ ทดม. โดยจะมีกำหนดแล้วเสร็จวันที่ 15 พ.ย.64
ทั้งนี้ กำลังดำเนินการก่อสร้างงานเสาเข็ม ฐานราก และเสาตอม่อ ทดม.ขออภัยในความไม่สะดวกมา ณ ที่นี้ หากผู้โดยสารหรือผู้ใช้บริการมีข้อคิดเห็นหรือข้อเสนอแนะประการใด ทดม.ยินดีน้อมรับเพื่อนำไปปรับปรุงและพัฒนาการให้บริการให้ดียิ่งขึ้น
ผู้โดยสารสามารถสอบถามข้อมูลเพิ่มเติมได้ที่ ศูนย์ประชาสัมพันธ์ ทดม. โทร 0 2535 1192 ตลอด 24 ชั่วโมง
วันอังคารที่ 12 ตุลาคม 2564
15 ต.ค.นี้ กทม. นำร่องเปิดถนนคนเดิน “คลองโอ่งอ่าง” กระตุ้นเศรษฐกิจ ฟื้นการท่องเที่ยว
....
พล.ต.อ.อัศวิน ขวัญเมือง ผู้ว่าราชการกรุงเทพมหานคร เผย กทม. จะกลับมาเปิดถนนคนเดินคลองโอ่งอ่างอีกครั้งในทุกวันศุกร์ เสาร์ อาทิตย์ ระหว่างเวลา 15.00 – 20.00 น. ตั้งแต่วันที่ 15 ต.ค. 64 เป็นต้นไป เพื่อฟื้นฟูและกระตุ้นเศรษฐกิจ ส่งเสริมการท่องเที่ยว และสร้างรายได้ให้กับประชาชน หลังจากสถานการณ์โควิด-19 ดีขึ้น และมีการผ่อนปรนกิจการ กิจกรรมหลายประเภท
.
ซึ่งจะดำเนินการภายใต้มาตรการป้องโรคโควิด-19 เพื่อป้องกันการแพร่ระบาดและความปลอดภัยของทุกคน โดยร้านค้าผู้ประกอบการทุกรายต้องตรวจคัดกรอง(ATK) ทุกสัปดาห์ ส่วนประชาชนที่เข้ามาเยี่ยมชมหรือซื้อสินค้า ต้องตรวจวัดอุณหภูมิ ล้างมือด้วยเจลแอลกอฮอล์ สวมหน้ากากอนามัยตลอดเวลา
.
สำหรับกิจกรรมภายในที่น่าสนใจ จะเปิดให้ประชาชนพายเรือคายัคฟรี โดยมีเรือบริการ 15 ลำ รอบละ 30 นาที กิจกรรมถ่ายภาพสตรีทอาร์ท สะท้อนอัตลักษณ์และวัฒนธรรมของชุมชน บริเวณกำแพงทางเดินริมคลอง การแสดงดนตรีเปิดหมวก การแสดงของเยาวชน และประชาชนทั่วไป เป็นต้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 15 พฤศจิกายน 2564
นายกรัฐมนตรีชื่นชมวิถีชีวิตชุมชนท่องเที่ยว ต.หนองทะเล อ.เมืองกระบี่ เป็นชุมชนต้นแบบวิถีอนุรักษ์ แนะให้ร่วมกันพัฒนาพื้นที่ เป็นเจ้าบ้านที่ดี สร้างความประทับใจแก่นักท่องเที่ยว
นายกรัฐมนตรีชื่นชมวิถีชีวิตชุมชนท่องเที่ยว ต.หนองทะเล อ.เมืองกระบี่ เป็นชุมชนต้นแบบวิถีอนุรักษ์ แนะให้ร่วมกันพัฒนาพื้นที่ เป็นเจ้าบ้านที่ดี สร้างความประทับใจแก่นักท่องเที่ยวที่มาเยือน
วันนี้ (15 พ.ย. 64) เวลา 13.30 น. ณ ชุมชนท่องเที่ยวบ้านคลองหรูด (คลองน้ำใส) ต.หนองทะเล อ.เมืองกระบี่ จ. กระบี่ นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ตรวจเยี่ยมวิถีชีวิตชุมชนท่องเที่ยวตำบลหนองทะเล และผลิตภัณฑ์ของดีชุมชนตำบลหนองทะเล 7 หมู่บ้าน โดยมีนายพุฒิพงศ์ ศิริมาตย์ ผู้ว่าราชการจังหวัดกระบี่ หัวหน้าส่วนราชการ เจ้าหน้าที่ และประชาชนในพื้นที่ร่วมให้การต้อนรับ โดยประชาชนได้ถือป้ายให้กำลังใจ พร้อมส่งเสียง “รักลุงตู่ ลุงตู่สู้ ๆ”
เมื่อนายกรัฐมนตรีเดินทางมาถึง ได้ชมนิทรรศการผลิตภัณฑ์ของดีชุมชนตำบลหนองทะเล 7 หมู่บ้าน และไฮไลท์ร้านโรตี 2-1 @บ้านในไร่ ซึ่งเป็นร้านโรตีเก่าแก่ในย่านหนองทะเล โดยมีนายบรรจบ บ่อหนา หรือ “บังหีม” อายุ 63 ปี เจ้าของร้าน รอให้การต้อนรับ โดยนายกรัฐมนตรีได้สาธิตการทำไข่ดาวบนใบตอง และชิมโรตีแกง พร้อมกล่าว “หรอยจังฮู้”
นายกรัฐมนตรีกล่าวทักทายประชาชนที่มารอให้การต้อนรับว่า มีความยินดีที่ได้มาพบและได้เห็นพี่น้องประชาชนในพื้นที่มีความสุข พร้อมชื่นชมกลุ่มวิสาหกิจชุมชนเป็นชุมชนที่มีความสวยงามตามธรรมชาติ ดำรงชีวิตด้วยวิถีเกษตรแบบพอเพียง ถือเป็นชุมชนต้นแบบวิถีอนุรักษ์ ตามแนวทางนโยบายของรัฐบาลที่ขับเคลื่อนวิสาหกิจในชุมชน ให้สามารถสร้างรายได้ให้กับชุมชนของตนเอง และเน้นส่งเสริมการท่องเที่ยวชุมชนที่สามารถสร้างรายได้ให้ชุมชน นายกรัฐมนตรียังขอให้คนในพื้นที่ร่วมมือร่วมใจกันพัฒนาพื้นที่ รณรงค์กระตุ้นให้เกิดจิตสำนึกเป็นเจ้าบ้านที่ดี และสร้างความประทับใจแก่นักท่องเที่ยวที่มาเยือน ให้เกิดการกระจายรายได้สู่ประชาชน ซึ่งเป็นการช่วยลดความเหลื่อมล้ำด้วย
วันพฤหัสบดีที่ 23 ธันวาคม 2564
“รัฐวิสาหกิจโชว์ผลงานเบิกจ่ายงบลงทุนได้ดีขึ้นเมื่อเทียบกับปี 2563”
ผลการเบิกจ่ายงบลงทุนในปี 2564 ณ สิ้นเดือน พ.ย.2564 เบิกจ่ายงบลงทุนสะสม 283,925 ลบ. คิดเป็นร้อยละ 90 ของแผนการเบิกจ่ายสะสม และสำหรับ รสก.ปีงบประมาณที่ได้เริ่มการเบิกจ่ายงบลงทุนปีงบประมาณ 2565 มาแล้ว 2 เดือน เบิกจ่าย 6,800 ลบ. หรือคิดเป็นร้อยละ 74
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ผลการเบิกจ่ายงบลงทุนในปี 2564 ณ สิ้นเดือนพฤศจิกายน 2564 มีผลการเบิกจ่ายงบลงทุนสะสม จำนวน 283,925 ล้านบาท หรือคิดเป็นร้อยละ 90 ของแผนการเบิกจ่ายสะสม และสำหรับรัฐวิสาหกิจปีงบประมาณ ที่ได้เริ่มการเบิกจ่ายงบลงทุนปีงบประมาณ 2565 มาแล้ว 2 เดือน (ตุลาคม –พฤศจิกายน 2564) มีผลการเบิกจ่าย 6,800 ล้านบาท หรือคิดเป็นร้อยละ 74 ของแผนการเบิกจ่ายสะสม
นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ กล่าวเพิ่มเติมในรายละเอียดว่า การเบิกจ่ายงบลงทุนของรัฐวิสาหกิจในปี 2564 ของรัฐวิสาหกิจปีงบประมาณได้สิ้นสุดการดำเนินการแล้ว และของรัฐวิสาหกิจปีปฏิทิน จำนวน 9 แห่ง มีผลการเบิกจ่ายสะสมตั้งแต่เดือนมกราคม - พฤศจิกายน 2564 จำนวน 138,460 ล้านบาท หรือคิดเป็นร้อยละ 98 ของแผนการเบิกจ่ายสะสม ทำให้ภาพรวมการเบิกจ่ายงบลงทุนของรัฐวิสาหกิจจำนวน 43 แห่งในปี 2564 เท่ากับ 283,925 ล้านบาท
ผลการเบิกจ่ายของรัฐวิสาหกิจ ประจำปี 2564 (ณ เดือนพฤศจิกายน 2564 ของรัฐวิสาหกิจปีงบประมาณและปีปฏิทิน)
รัฐวิสาหกิจ   แผนเบิกจ่ายสะสม  ผลเบิกจ่ายสะสม  % เบิกจ่ายสะสม/แผนเบิกจ่ายสะสม
ปีงบประมาณ (ต.ค. 63 – ก.ย. 64)
จำนวน 34 แห่ง (สิ้นสุดการดำเนินการแล้ว) 174,690   145,465    83%
ปีปฏิทิน (ม.ค. – ธ.ค. 64)
จำนวน 9 แห่ง (11 เดือน)  140,783   138,460    98%
รวม 43 แห่ง   315,474   283,925    90%
สำหรับการเบิกจ่ายงบลงทุนของรัฐวิสาหกิจในปี 2565 ณ สิ้นเดือนพฤศจิกายน 2564 ของรัฐวิสาหกิจปีงบประมาณมีผลการเบิกจ่ายสะสม 2 เดือน (ตุลาคม - พฤศจิกายน 2564) จำนวน 6,800 ล้านบาท หรือคิดเป็นร้อยละ 74 ของแผนการเบิกจ่ายสะสม
ผลการเบิกจ่ายของรัฐวิสาหกิจ ประจำปี 2565 (ณ เดือนพฤศจิกายน 2564 ของรัฐวิสาหกิจปีงบประมาณ)
รัฐวิสาหกิจ   แผนเบิกจ่ายสะสม  ผลเบิกจ่ายสะสม  % เบิกจ่ายสะสม/แผนเบิกจ่ายสะสม
ปีงบประมาณ (ต.ค. 64 – ก.ย. 65)
จำนวน 34 แห่ง (2 เดือน)  9,183   6,800    74%
ปีปฏิทิน (ม.ค. – ธ.ค. 65)
จำนวน 9 แห่ง (เริ่มดำเนินการเดือน ม.ค. 65) -   -    -
รวม 43 แห่ง   9,183   6,800    74%
นางปานทิพย์ ศรีพิมล ผู้อำนวยการ สคร. กล่าวเพิ่มเติมว่า แม้ว่าในปี 2564 รัฐวิสาหกิจจะได้รับผลกระทบจากสถานการณ์การแพร่ระบาดของ Covid - 19 และต้องปฏิบัติตามมาตรการของภาครัฐในการป้องกันการแพร่ระบาดก็ตาม ในภาพรวมรัฐวิสาหกิจยังคงมีผลการเบิกจ่ายงบลงทุนปี 2564 เป็นไปตามแผนและสูงกว่าช่วงเวลาเดียวกันของปีที่ผ่านมา อย่างไรก็ดี สถานการณ์การแพร่ระบาดของ Covid - 19 ยังคงมีความไม่แน่นอน สคร. จึงได้กำชับให้รัฐวิสาหกิจเตรียมความพร้อมในการรับมือกับความเสี่ยงจากสถานการณ์ต่างๆ ที่อาจเกิดขึ้นในอนาคตด้วย
วันอาทิตย์ที่ 13 มีนาคม 2565
โฆษกรัฐบาลยัน สัมพันธ์พรรคร่วมรัฐบาลยังแน่นปึ้ก เย้ยฝ่านค้านเสี้ยมให้แตกคอ เปรียบเหมือนเอาไม้ซีกงัดไม้ซุง ไม่มีทางสำเร็จ แนะเอาเวลาไปหาข้อมูลศึกซักฟอกให้สมกับที่โม้เอาไว้จะดีกว่า
โฆษกรัฐบาลยัน สัมพันธ์พรรคร่วมรัฐบาลยังแน่นปึ้ก เย้ยฝ่านค้านเสี้ยมให้แตกคอ เปรียบเหมือนเอาไม้ซีกงัดไม้ซุง ไม่มีทางสำเร็จ แนะเอาเวลาไปหาข้อมูลศึกซักฟอกให้สมกับที่โม้เอาไว้จะดีกว่า
วันที่ 13 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายสุทิน คลังแสง ส.ส.มหาสารคาม พรรคเพื่อไทย ในฐานะประธานวิปฝ่ายค้าน ระบุว่า กรณีพรรคเล็กทานอาหารเที่ยงร่วมกับ ร.อ.ธรรมนัส พรหมเผ่า ส.ส.พะเยา พรรคเศรษฐกิจไทย เมื่อวันที่ 11 มี.ค. เป็นการกดดันและสั่นคลอนรัฐบาลว่า เป็นสิทธิที่ฝ่ายค้านจะพูดหรือจินตนาการได้ แต่ในความเป็นจริงนั้นไม่ใช่ การที่พรรคการเมืองไหนจะนัดทานอาหารกันนั้นถือเป็นเรื่องปกติ รัฐบาลเองก็มีการนัดทานอาหารกับพรรคร่วมรัฐบาลรวมถึงพรรคเล็กด้วยเช่นกัน เพื่อหารือถึงแนวทางการทำงานร่วมกัน ซึ่งเป็นเรื่องปกติ เพียงแต่รัฐบาลไม่ได้หยิบยกเรื่องเหล่านี้มาเป็นประเด็นเท่านั้นเอง เพราะรัฐบาลเน้นไปที่การทำงานแก้ปัญหาให้กับประชาชน มากกว่าที่จะต้องมาเสียเวลาเพื่อตอบโต้ทางการเมืองไปมากับฝ่ายค้าน ประชาชนไม่ได้ประโยชน์อะไร
นายธนกร กล่าวอีกว่า วันนี้ยืนยันว่าเสถียรภาพของรัฐบาลยังมั่นคงเหนียวแน่น การที่ฝ่ายค้านพยายามเสี้ยมให้ดูเหมือนว่าพรรคร่วมรัฐบาลเกิดความสั่นคลอนนั้น เป็นเพียงความพยายามที่จะเอาไม้ซีกมางัดไม้ซุง ซึ่งไม่มีทางสำเร็จ และจะไม่ส่งผลกระทบต่อความสัมพันธ์ของพรรคร่วมรัฐบาลอย่างแน่นอน อยากให้ฝ่ายค้านเอาเวลาว่างไปหาข้อมูลเพื่อเตรียมอภิปรายไม่ไว้วางใจอย่างที่มักจะออกมาโม้รายวันไว้จะดีกว่า จะได้ทำหน้าที่ให้สมกับที่เป็นฝ่ายค้านในสภาฯ บ้าง ไม่ใช่ออกแนวฝ่ายแค้นเหมือนที่ผ่านมา ก่อนที่ประชาชนจะทนไม่ไหว แล้วตัดสินใจไม่ไว้วางใจฝ่ายค้านในการเลือกตั้งสมัยหน้าเสียเอง
“วันนี้รัฐบาลยังได้รับความเชื่อมั่นจากพี่น้องประชาชน รวมถึงนักลงทุน และในสายตาของนานาชาติทั่วโลก โดยเฉพาะการแก้ปัญหาโควิด-19 ที่เป็นกันทั่วโลก แต่ประเทศไทยสามารถบริหารจัดการได้อย่างยอดเยี่ยมจนได้รับคำชื่นชมมากมาย จึงไม่มีเหตุผลอะไรเลยที่รัฐบาลจะต้องยุบสภาฯ ในเวลานี้ ยืนยันว่า พล.อ.ประยุทธ์ จันทร์โอชา นายกฯ และรมว.กลาโหม จะอยู่บริหารประเทศเพื่อแก้ปัญหาความเดือดร้อนให้กับพี่น้องประชาชนจนครบเทอมแน่นอน ตรงกันข้าม ส.ส.ฝ่ายค้านบางคนต่างหาก ที่รีบบินไปรายงานนายใหญ่ถึงเมืองนอก แสดงให้เห็นว่ามีการไปหารือเรื่องอะไรกันใช่หรือไม่ ซึ่งอาจจะถูกมองว่าเข้าข่ายครอบงำพรรคการเมืองหรือไม่ ดังนั้น เอาเวลาไปเตรียมคำอธิบายกับ ป.ป.ช.หากมีคนไปยื่นเรื่องร้องเรียนจะดีกว่า”นายธนกร กล่าว
วันจันทร์ที่ 4 กรกฎาคม 2565
โฆษกรัฐบาลเผย “นายกฯ” ชื่นชมโครงการนำร่อง “ข้าวแกงกำลังใจ อิ่มหนึ่ง 25 บาท” โดยสมาคมภัตตาคารไทยจับมือพันธมิตร หนึ่งในโครงการตัวอย่างฝ่าวิกฤตเศรษฐกิจ-โควิด19
โฆษกรัฐบาลเผย “นายกฯ” ชื่นชมโครงการนำร่อง “ข้าวแกงกำลังใจ อิ่มหนึ่ง 25 บาท” โดยสมาคมภัตตาคารไทยจับมือพันธมิตร หนึ่งในโครงการตัวอย่างฝ่าวิกฤตเศรษฐกิจ-โควิด19 ช่วยเหลือผู้ประกอบการและผู้บริโภค
วันนี้ (4 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรีเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมโครงการ “ข้าวแกงกำลังใจ อิ่มหนึ่ง 25 บาท” โดยสมาคมภัตตาคารไทยร่วมกับหน่วยงานพันธมิตรร้านอาหารในเครือข่าย กว่า 100 แห่ง ในการจำหน่ายข้างแกงราคา 25 บาท ซึ่งถือว่ามีราคาถูกเมื่อเทียบกับร้านค้าในท้องตลาดทั่วไป และมีให้เลือกมากกว่า 15 เมนู เพื่อช่วยเหลือประชาชนในช่วงภาวะวิกฤต ซึ่งได้เปิดร้านเป็นโมเดลต้นแบบไปเมื่อวันที่ 25-29 มิถุนายนที่ผ่านมาที่ ศูนย์การค้า MBK Center ได้รับความสนใจตอบรับจากประชาชนให้การอุดหนุนเป็นอย่างมาก โดยจะมีการเปิดตัวโครงการอย่างเป็นทางการช่วงปลายเดือนกรกฏคมนี้ เบื้องต้นจะจำหน่ายในสถานีบริการน้ำมัน และแก๊สรถยนต์ PT ในเขตกรุงเทพฯ และปริมณฑล 100 จุด เพื่อช่วยเหลือผู้ประกอบการและผู้บริโภค ซึ่งจะช่วยประชาชนได้วันละ 50,000 คน และจะทยอยเพิ่มจำนวนผู้ผลิตและสถานที่จำหน่ายต่อไปอีก 1,000 จุดทั่วประเทศ
โฆษกประจำสำนักนายกรัฐมนตรีกล่าวถึงการดำเนินงานโครงการข้าวแกงกำลังใจ ว่า สมาคมภัตตาคารไทยจะประสานจัดวัตถุดิบที่มีคุณภาพ ให้กับร้านอาหารที่เข้าร่วมโครงการในราคาต้นทุน เพื่อช่วยให้ร้านค้าควบคุมต้นทุน ซึ่งร้านในโครงการจะได้รับการอุดหนุน เช่น ค่าเช่าพื้นที่ราคาถูกพิเศษ สนับสนุนแก๊สหุงต้มราคาพิเศษ โดยลดราคาถังละ 20-30 บาทจากราคาท้องตลาด ซื้อน้ำมันพืชได้ในราคาพิเศษ และยังซื้อข้าวสารจากวิสาหกิจเพื่อสังคมชาวนาไทยในราคาพิเศษ เป็นต้น ทั้งนี้นายกรัฐมนตรียกให้โครงการข้าวแกงกำลังใจ เป็นตัวอย่างหนึ่งในการช่วยเหลือประชาชนและสังคมท่ามกลางสถานการณ์วิกฤตเศรษฐกิจและโควิด-19
“นายกรัฐมนตรีชื่นชมพร้อมขอบคุณสมาคมภัตตาคารไทยและหน่วยงานพันธมิตร ที่ร่วมมือกันจัดทำโครงการ ‘ข้าวแกงกำลังใจ อิ่มหนึ่ง 25 บาท’ ถือเป็นตัวอย่างที่ดีอย่างยิ่งในการช่วยเหลือประชาชน ช่วยเหลือสังคม ช่วยเหลือผู้ประกอบการร้านอาหาร ภัตตาคาร พ่อค้าแม่ขายในตลาด เกษตรกรที่ได้รับผลกระทบจากวิกฤตการแพร่ระบาดของโควิด-19 และจากสถานการณ์เศรษฐกิจที่ต้นทุนวัตถุดิบและค่าขนส่งสูงขึ้นจากราคาน้ำมันที่เพิ่มสูงขึ้น รวมทั้งยังสามารถช่วยประคับประคองกำลังซื้อของผู้บริโภคภายในประเทศที่มีอย่างจำกัด ให้ประชาชนมีอาหารอิ่มท้องได้ทุกวันในราคาประหยัดด้วย” โฆษกประจำสำนักนายกรัฐมนตรีกล่าว
..........................
วันพฤหัสบดีที่ 19 พฤษภาคม 2565
พิธีรับพระราชทานเครื่องราชอิสริยาภรณ์ชั้นสายสะพายประจำปี 2564
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานในพิธีรับพระราชทานเครื่องราชอิสริยาภรณ์ชั้นสายสะพายประจำปี 2564 เบื้องหน้าพระบรมฉายาลักษณ์พระบาทสมเด็จพระเจ้าอยู่หัว แก่เจ้าหน้าที่สำนักงานปลัดกระทรวงสาธารณสุข (ส่วนกลาง)
วันนี้ (19 พฤษภาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานในพิธีรับพระราชทานเครื่องราชอิสริยาภรณ์ชั้นสายสะพายประจำปี 2564 เบื้องหน้าพระบรมฉายาลักษณ์พระบาทสมเด็จพระเจ้าอยู่หัว แก่เจ้าหน้าที่สำนักงานปลัดกระทรวงสาธารณสุข (ส่วนกลาง) และอธิบดีกรม โดยมี นายแพทย์เกียรติภูมิ วงศ์รจิต ปลัดกระทรวงสาธารณสุข และคณะผู้บริหารระดับสูง เข้าร่วมพิธี ที่ กรมสนับสนุนบริการสุขภาพ กระทรวงสาธารณสุข จ.นนทบุรี
วันพฤหัสบดีที่ 2 มิถุนายน 2565
รฟท. เปิดให้บริการขบวนรถชานเมืองเส้นทางบ้านแหลม - แม่กลอง เพิ่ม 4 ขบวน
รองรับความต้องการเดินทางของประชาชนที่มากขึ้น เริ่ม 1 มิถุนายน 2565 เป็นต้นไป
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า เพื่อเป็นการอำนวยความสะดวกรองรับการเดินทางของประชาชนและนักท่องเที่ยว ซึ่งมีจำนวนเพิ่มมากขึ้นภายหลังรัฐบาลผ่อนคลายมาตรการควบคุมโรคติดเชื้อw;iyl COVID-19 และเปิดเรียนแบบ ON SITE รฟท. จึงได้เปิดให้บริการขบวนรถชานเมืองในเส้นทางสายบ้านแหลมแม่กลอง เพิ่มเติม จำนวน 4 ขบวน ตั้งแต่วันที่ 1 มิถุนายน 2565 เป็นต้นไป ประกอบด้วย ขบวนรถชานเมืองที่ 4381/4382 , 4385/4384 บ้านแหลม - แม่กลอง - บ้านแหลม
ส่งผลให้ตั้งแต่วันที่ 1 มิถุนายน 2565 เป็นต้นไป รฟท. จะมีขบวนรถให้บริการรวม 198 ขบวนต่อวัน โดยแบ่งเป็นขบวนรถเชิงพาณิชย์ 54 ขบวน ขบวนรถเชิงสังคมเปิดให้บริการ 144 ขบวน และแบ่งตามเส้นทางได้เป็นสายเหนือ 36 ขบวน สายตะวันออกเฉียงเหนือ 46 ขบวน สายใต้ 50 ขบวน สายตะวันออก 24 ขบวน สายมหาชัย 34 ขบวน และสายแม่กลอง 8 ขบวน
นายเอกรัช กล่าวเพิ่มว่า นอกจากนี้ รฟท. ยังมีแผนทยอยปรับเพิ่มการเดินรถให้สอดรับกับความต้องการเดินทางของประชาชนที่เพิ่มขึ้นอย่างต่อเนื่อง พร้อมกับให้ฝ่ายการช่างกลหมั่นตรวจเช็คและเร่งปรับปรุงหัวรถจักร และตู้โดยสาร เพื่อนำมาเปิดให้บริการประชาชนได้อย่างเพียงพออย่างไรก็ตาม แม้ปัจจุบันสถานการณ์ผู้ติดเชื้อโควิดในประเทศจะลดลง แต่ รฟท. ยังให้ความสำคัญต่อมาตรการเฝ้าระวังและป้องกันการแพร่ระบาดมาตรการควบคุมโรคติดเชื้อไวรัส COVID-19 ตามนโยบายของกระทรวงคมนาคม และกระทรวงสาธารณสุขควบคู่กัน โดยได้กำหนดจุดคัดกรองวัดไข้ผู้โดยสารก่อนเข้าในพื้นที่สถานี การตั้งจุดบริการแอลกอฮอล์ล้างมือ การให้สวมหน้ากากอนามัยตลอดเวลา พร้อมกับให้สแกนแอพพลิเคชันไทยชนะก่อนและหลังใช้บริการ หากผู้โดยสารไม่สามารถใช้แอพพลิเคชันไทยชนะ ให้กรอกข้อมูลการเดินทางแทน โดยผู้ที่ต้องการเดินทาง สอบถามข้อมูลเพิ่มเติมได้ที่ ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊กแฟนเพจทีมพีอาร์การรถไฟแห่งประเทศไทย
วันจันทร์ที่ 16 สิงหาคม 2564
เช็กเลย! สิทธิ์เงินเยียวยานักเรียน 2,000 บาท โรงเรียนรัฐ – เอกชน
....
มาแล้ว ช่องทางการตรวจสอบสิทธิ์ตามมาตรการให้ความช่วยเหลือภาระค่าใช้จ่ายด้านการศึกษาในช่วงการแพร่ระบาดของโรคโควิด-19 โดยสนับสนุนค่าใช้จ่ายให้แก่ผู้ปกครอง 2,000 บาท/นักเรียน 1 คน ซึ่งคาดว่าจะเริ่มจ่ายได้ช่วงสิ้นเดือน ส.ค. – ก.ย. 64
.
สำหรับนักเรียนในสถานศึกษาสังกัด สพฐ. สามารถตรวจสอบสิทธิ์ได้ที่เว็บไซต์https://student.edudev.in.thโดยจะต้องกรอกเลขประจำตัวประชาชน และเลขประจำตัวนักเรียน
.
ส่วนนักเรียน รร.เอกชน ตรวจสอบได้ที่เว็บไซต์https://regis-test.opec.go.th/หรือแอปพลิเคชัน สช. On mobile โดยนักเรียนไทยให้กรอกเลขประจำตัวประชาชน และนักเรียนต่างชาติหรือนักเรียนที่ไม่มีหลักฐานทางทะเบียน ให้ใช้รหัส G-Code จาก รร. ที่ศึกษาอยู่
#ไทยคู่ฟ้า#รวมไทยสร้างชาติ#ร่วมต้านโควิด19
-------------------